汉武帝斋宫产灵芝赋
史延 (Tang)
武皇帝慕轩后之风。储思幽通。叶珍符于瑞牒。产灵芝于斋宫。太一清精。元君降衷。色夺兼金。发灵姿以温润。质逾美玉。浮真气以葱茏。原夫帝在华帐。俨于仙杖。睿思邈以冲寂。神心窅其相向。髣髴受釐。肃其冥贶。非煦育之所致。乃精神之潜畅。挺兹三秀。表信乎三元之符。擢此九茎。期尔于九坻之上。异屈轶之致用。类朱英之为状。足表天感与地生。或扬臣和而君唱。是知至精潜运。神物昭彰。灵液潜通。愿生乎枯木贞石。神心幽赞。故出此閟殿神房。冠庶草以为贵。故有时而发祥。信禀质以津泽。非本媚乎馨香。岂比夫楚水之空嘉萍实。仙宫之独贵元霜。懿夫道心虚澹。我则无味以元感。化象贵形。我乃无根而效灵。是用拔奇瑶砌。标异彤庭。紫盖与祥云允合。朱茎将火德相冥。秀射猗兰之室。光连云母之屏。焕国典而永昭歌颂。彻元风而丕耀德馨。彼丹甑呈丰。器车表德。潜美岩野。挺芳幽侧。曷比夫耀甲乙之帐。赫矣朱荣。结天地之精。混然刚克。异朝菌之为体。同夜光之非饰。含圣泽以成春。体正阳而禀色。是知人心告虔。珍物效焉。将会昌于偫帝。必功格于上元。且神之符则受此灵草。神之会则降彼真仙。苟获符而为约。与降质而相悬。大宝在乎皇极。真居本乎丹田。苟溺异以趋怪。顾汨听而表年。彼乘峤而求静。此执迷而徵圣。徒有托于斋祈。信无裨于性命。睹芝宫兮缅尔。倏隙驷以奔竞。庶归元化之门。小彼炎皇之庆。